Σούζαν Σαράντον

Καριέρα

To 1969, η Σαράντον πήγε στην οντισιόν για την ταινία "Joe". Παρότι δεν πήρε τον ρόλο για τον οποίο πήγε, έγινε μέρος του καστ στον κεντρικό ρόλο μιας προβληματικής έφηβης που γίνεται μέλος του υποκόσμου. Πέντε χρόνια μετά, εμφανίστηκε στην καλτ ταινία "The Rocky Horror Picture Show". Την ίδια χρονιά έπαιξε τον πρωταγωνιστικό γυναικείο ρόλο στο "The Great Waldo Pepper", πλάι στον Ρόμπερτ Ρέντφορντ. Η πιο αμφιλεγόμενη εμφάνιση της στην μεγάλη οθόνη ήταν στο "Αίμα και Πόθος" το 1983, μια ιστορία με βαμπίρ, η οποία απέτυχε και στους κριτικούς και στα ταμεία αλλά έγινε γνωστή για τη γραφική λεσβιακή σεξουαλική σκηνή ανάμεσα στη Σαράντον και την Κατρίν Ντενέβ. Ήταν η πρώτη mainstream αμερικανική ταινία που να περιλαμβάνει μια τέτοια σκηνή. Ωστόσο, η Σαράντον δεν έγινε γνωστό όνομα πριν την ερμηνεία της στην ταινία "Bull Durham" που έγινε μεγάλη εμπορική και κριτική επιτυχία.
Η Σαράντον έχει αποσπάσει πέντε υποψηφιότητες για Όσκαρ για τις ταινίες Atlantic City (1981), Θέλμα και Λουίζ (1991), Lorenzo's Oil (1992) και Ο Πελάτης (1994), και τελικά το κέρδισε το 1996 για το Θα ζήσω. Στις ταινίες που έχει συμμετάσχει περιλαμβάνονται οι "Ο Τζίμης και το Γιγάντιο Ροδάκινο" (1996, "Η Ζωή σε δύο πράξεις" (1998), "Ο Ίγκμπι πιάνει πάτο" (2001), "Alfie" (2004), και "Elizabethtown" (2005).
Η Σαράντον εμφανίστηκε σε ένα επεισόδιο της σειράς "Σίμπσονς" ως ο εαυτός της. Έχει επίσης εμφανιστεί και στις σειρές "Τα Φιλαράκια" και "Ο Μάλκολμ και όλοι οι άλλοι", για τις οποίες απέσπασε και υποψηφιότητες για Βραβεία Έμμυ.

Προσωπική ζωή

Όταν ήταν στο κολέγιο, γνώρισε και παντρεύτηκε τον συμφοιτητή της Κρις Σαράντον, το 1967. Χώρισαν το 1979 αλλά η Σαράντον διατήρησε το επώνυμο του συζύγου της για την μετέπειτα ζωή και καριέρα της.
Το 1981, οι αναγνώστες του περιοδικού Playboy την ψήφισαν στην κατηγορία "Καλύτερο Στήθος Διάσημης".
Στα μέσα του 1980 η Σαράντον είχε σχέση με τον Φράνκο Αμάρρι με τον οποίο απέκτησε μια κόρη το 1985, την ηθοποιό Έβα Αμάρρι. Από το 1988, η Σαράντον έχει σχέση με τον ηθοποιό Τιμ Ρόμπινς, τον οποίο γνώρισε στα γυρίσματα της ταινίας "Η κυρία και ο ταύρος". Το ζευγάρι έχει δύο παιδιά: τον Τζακ Χένρι (γεννήθηκε το 1989) και την Miles Guthrie (γεννήθηκε το 1992).

Πολιτική

Η Σαράντον είναι γνωστή για την υποστήριξή της σε προοδευτικούς και αριστερούς φιλελεύθερους πολιτικούς σκοπούς. Η Σαράντον έχει εκφράσει την υποστήριξή της για διάφορους σκοπούς ανοχής και ανθρωπίνων δικαιωμάτων οι οποίοι έχουν παρόμοια φιλοσοφία με τις ιδέες τις χριστιανικής αριστεράς.
Το 1995 ήταν μία από τους πολλούς ηθοποιούς, σκηνοθέτες και σεναριογράφους του Χόλιγουντ που έδωσαν συνέντευξη για το ντοκιμαντέρ "The Celluloid Closet", το οποίο αναφέρεται στο πως οι ταινίες του Χόλιγουντ παρουσιάζουν την ομοφυλοφιλία.
Το 1999 έγινε Πρέσβειρα Καλής Θελήσεως της UNICEF.
Κατά τη διάρκεια των εκλογών του 2000, υποστήριξε τον Ράλφ Νάντερ για Πρόεδρο. Ωστόσο, κατά τη διάρκεια της εκλογικής καμπάνια το 2004, απέσυρε την υποστήριξη της από τον Νάντερ, και ήταν ένα από τα πολλά μέλη της εκστρατείας του το 2000 που ζήτησαν από τους ψηφοφόρους να ψηφίσουν για τον δημοκρατικό υποψήφιο Τζον Κέρρυ.
Η Σαράντον ήταν η οικοδέσποινα σε ένα μέρος της συναυλίας Live 8 στο Εδιμβούργο το 2005. Επίσης εμφανίστηκε το 2006 στη διαδήλωση της Ημέρας της Μητέρας και τον Ιανουάριο του 2007 εμφανίστηκε μαζί με τον Τιμ Ρόμπινς και την Τζέιν Φόντα στην αντιπολεμική συγκέντρωση στη Ουάσιγκτον που υποστήριζε την απόσυρση των αμερικανικών δυνάμεων από το Ιράκ.